Gedenktuin vir ABO-kampslagoffers by Oorlogsmuseum geskep – Afrikanergeskiedenis
'n Gedenktuin vir die 34 051 slagoffers van die Britse konsentrasiekampe gedurende die Anglo-Boereoorlog (1899–1902) word in Bloemfontein digby die Oorlogsmuseum van die Boererepublieke en in die omgewing van die Nasionale Vrouemonument geskep. Die projek beloop R10,5 miljoen.
'n Voorstelling van die Tuin van Herinnering wat by die Oorlogsmuseum in Bloemfontein geskep word.
Die tuingedeelte in terrasse, wat R5 miljoen gekos het om uit te lê, is pas voltooi, en die sentrale geboude gedeelte word nou opgerig. Dit behels 'n opelug-kleinteater waaromheen granietpanele met die name van die kampslagoffers konsentries gerangskik word. Die name word in gepoleerde granietblaaie gegraveer, terwyl die ander bouwerk met sandsteen beklee word. Die strukture word so geplaas dat 'n onbelemmerde uitsig van die tuin af op die Nasionale Vrouemonument verkry word.
Die departement van kuns en kultuur het die geld vir die projek bewillig omdat dit van nasionale belang is dat herinnering gebring word aan die duisende swart, bruin en wit mense wat in 124 Britse konsentrasiekampe weens siektes, wanvoeding en ontbering van begin 1900 tot Mei 1902 gesterf het. Terselfdertyd bied dit noodsaaklike geriewe vir besoekers om te ontspan of vir die aanbied van geleentheidsaamtrekke met gepaste opelug-aanbiedinge.
Die resente navorsing van die Potchefstroomse universiteitsargivaris Celesté Reynolds en die Amerikaanse sendeling-navorser eeraarde Stowell Kessler het aan die lig gebring dat daar minstens 21 000 swart en bruin slagoffers was wat voorheen geen vermelding in geskiedenisboeke en ander kampverslae gekry het nie. Reynolds het bevind dat daar minstens 32 712 wit slagoffers was waarvan sy die name en ander persoonlike besonderhede kon vind. Voorheen is die Britse militêre kampsyfers van 27 000 wit slagoffers as korrek aanvaar. Haar syfers toon die aansienlike verskil van meer as 5 500 wit slagoffers.